เศรษฐกิจซบฉุดมูลค่าเช็คเดือนก.ย.วูบ6.3%
เศรษฐกิจชะลอตัว ฉุดธุรกรรมเช็คลดลง มูลค่าหายวูบ 6.3% ขณะที่เช็คเด้งสัดส่วนเริ่มเพิ่ม
13 ต.ค. 2558

เศรษฐกิจชะลอตัว ฉุดธุรกรรมเช็คลดลง มูลค่าหายวูบ 6.3% ขณะที่เช็คเด้งสัดส่วนเริ่มเพิ่ม
ธนาคารแห่งประเทศไทย (ธปท.) รายงานข้อมูลระบบการหักบัญชีเช็คระหว่างธนาคารทั้งประเทศ ล่าสุดเดือน ก.ย. 2558 พบว่า ในระบบมีปริมาณเช็คทั้งสิ้น 6 ล้านฉบับ คิดเป็นมูลค่า 3.2 ล้านล้านบาท ลดลงจากช่วงเดียวกันปีก่อนทั้งปริมาณและมูลค่า 8.4% และ 6.3% ตามลำดับ และยังลดลงตามการจ่ายเช็คช่วงมูลค่าน้อยกว่า 10 ล้านบาท ทั้งปริมาณและมูลค่า 8.4% และ 8.6% ตามลำดับ ทำให้มีเช็คเรียกเก็บเฉลี่ยวันละ 2.72 แสนฉบับ หรือ 1.44 แสนล้านบาท
สำหรับเช็คคืนมีจำนวน 9.45 หมื่นฉบับ มูลค่า 1.73 หมื่นล้านบาท เฉพาะเช็คคืนไม่มีเงิน (เช็คเด้ง) มีปริมาณ 6.68 หมื่นฉบับ มูลค่า 9,260 ล้านบาท คิดเป็น 0.29% ของมูลค่าเช็คคืน เพิ่มขึ้นเล็กน้อยจาก 0.28% 
ทั้งนี้ ในเขตกรุงเทพฯ และปริมณฑล มีปริมาณเช็คทั้งสิ้น 4.06 ล้านฉบับ มูลค่ารวม 2.81 ล้านล้านบาท ลดลงทั้งปริมาณและมูลค่า 8.4% และ 6.2% ตามลำดับ ส่วนเช็คคืนและเช็คเด้ง มี 5 หมื่นฉบับ และ 3.38 หมื่นฉบับ คิดเป็นมูลค่า 1.15 หมื่นล้านบาท และ 5,860 ล้านบาท ตามลำดับ สัดส่วนเช็คเด้งต่อเช็คเรียกเก็บ เพิ่มขึ้นจาก 0.19% เป็น 0.21%
อย่างไรก็ตาม คาดว่าการชะลอตัวเศรษฐกิจส่งผลให้ทุกพื้นมีธุรกรรมเช็คลดลงทั้งปริมาณและมูลค่า โดยส่วนใหญ่เป็นธุรกิจขนาดเล็กที่มีการสั่งจ่ายเช็คน้อยลง ทำให้มูลค่าเช็คเรียกเก็บแต่ละวันลดลง